Baba in hospitaal nadat sy in warm kar gelos isŉ Vier maandeoue babadogtertjie is in ŉ ernstige toestand in die hospitaal nadat sy Woensdag in Springs in ŉ voertuig, wat in die son parkeer was, gelos is. Chris Botha, ŉ woordvoerder van Netcare911, sê die voertuig was in Sewendestraat parkeer, waar voetgangers die babatjie omstreeks 10:30 opgekrul in ŉ bondeltjie gesien lê het. Die polisie is ontbied waarna hulle die voertuig se venster stukkend geslaan het om die babatjie uit die motor te kry. “Met paramedici se aankoms was die babatjie in ŉ ernstige toestand as gevolg van die uitermatige hitte. Sy was gedehidreer en is na ŉ nabygeleë hospitaal geneem vir verdere behandeling,” het Botha gesê. Die polisie ondersoek die voorval. Maroela Media het vroeër berig dat ŉ bejaarde vrou ook behandeling moes kry omdat sy in ŉ voertuig in Boksburg in die son toegesluit was. Lees meer hier.